**Ministru kabineta noteikumu projekta** **„Noteikumi par sliekšņa deklarācijas iesniegšanas kārtību un saturu” sākotnējās ietekmes novērtējuma ziņojums (anotācija)**

|  |  |
| --- | --- |
| **Tiesību akta projekta anotācijas kopsavilkums** | |
| Mērķis, risinājums un projekta spēkā stāšanās laiks (500 zīmes bez atstarpēm) | Ministru kabineta noteikumu projekts „ Noteikumi par sliekšņa deklarācijas iesniegšanas kārtību un saturu” (turpmāk – Noteikumu projekts) ir izstrādāts pamatojoties uz Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma 31.3 pantu, kas paredz Ministru kabinetam deleģējumu noteikt gadījumus, kad iesniedzama sliekšņa deklarācija, sliekšņa deklarācijas iesniegšanas kārtību un saturu, kā arī apstiprināt sliekšņa deklarācijas veidlapu.  Noteikumu projekts stājas spēkā 2019.gada 17.decembrī. |

|  |  |  |
| --- | --- | --- |
| **I. Tiesību akta projekta izstrādes nepieciešamība** | | |
| 1. | Pamatojums | Noteikumu projekts izstrādāts, pamatojoties uz Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma (turpmāk – Likums) 31.3 pantu, kas paredz Ministru kabinetam deleģējumu noteikt gadījumus, kad iesniedzama sliekšņa deklarācija, sliekšņa deklarācijas iesniegšanas kārtību un saturu, kā arī apstiprināt sliekšņa deklarācijas veidlapu.  Šobrīd Likums un Ministru kabineta 2019.gada 2.jūlija noteikumi Nr. 281 „Noteikumi par neparasta darījuma pazīmju sarakstu un kārtību, kādā sniedzami ziņojumi par neparastiem vai aizdomīgiem darījumiem” (turpmāk – Noteikumi Nr.281) nosaka Likuma subjektu pienākumu ziņot par aizdomīgiem un neparastiem darījumiem, iesniedzot ziņojumu Finanšu izlūkošanas dienestam.  Eiropas Padomes ekspertu komitejas naudas atmazgāšanas novēršanas pasākumu un terorisma finansēšanas novērtējumam (turpmāk – Moneyval) savstarpējās novērtēšanas 5.kārtas ziņojumā par Latviju, kas publicēts 2018.gada 23.augustā, kurā novērtēti valstī īstenotie pasākumi noziedzīgi iegūtu līdzekļu legalizācijas un terorisma finansēšanas novēršanā (turpmāk – Moneyval ziņojums), ir sniegts skaidrs vēstījums un norāde uz nepieciešamību aktīvi pilnveidot Latvijā šobrīd pastāvošo regulējumu, kā arī nodrošināt tā efektīvu piemērošanu praksē.  Moneyval ziņojumā un arī praksē secināts, ka līdzšinējās neskaidrības Likuma subjektu starpā par aizdomīga un neparasta darījuma nošķiršanu neveicina iesniegto ziņojumu kvalitāti, un vairāk tiek izmantota ziņošana par neparastiem darījumiem, nevis ziņošana par aizdomīgiem darījumiem, kas no vienas puses rezultējas neefektīvā resursu izlietošanā, veicot papildu analīzi gadījumos, kur tā ne vienmēr būtu nepieciešama, no otras, noslogojot Likuma subjektus ar formālu ziņojumu iesniegšanu. Attiecīgi viena no Moneyval rekomendācijām ir nepieciešamība pārskatīt aizdomīgu un neparastu darījumu ziņošanas kārtību, tādā veidā pilnveidojot ziņojumu iesniegšanu par aizdomīgiem darījumiem.  Kā tas norādīts Finanšu darījumu darba grupas (turpmāk – FATF) rekomendācijās, finanšu izlūkošanas dienests darbojas kā centrālā iestāde, kas saņem ziņojumus par aizdomīgiem darījumiem, kā arī citu nacionālajos normatīvajos aktos paredzēto informāciju (piemēram, informāciju par skaidras naudas darījumiem, elektroniskajiem paskaitījumiem un cita veida deklarācijas par darījumiem, kas sasniedz noteiktu robežvērtību). Tādējādi primāri dalībvalstīm ir jānodrošina ziņojumu par aizdomīgiem darījumiem iesniegšana finanšu izlūkošanas dienestiem, taču nacionālajos aktos var tikt noteikts cits informācijas veids, kas ir iesniedzams finanšu izlūkošanas vienībām.  Attiecīgi līdz ar Likuma grozījumiem[[1]](#footnote-1), sākot ar 2019.gada 17.decembri, tiek paredzēts atteikties no ziņojumiem par neparastiem darījumiem un ieviest pienākumu Likuma subjektiem iesniegt sliekšņa deklarācijas.  Ievērojot minēto, līdz ar grozījumiem Likumā konceptuāli tiek paredzēts atteikties no ziņojuma par neparastu darījumu, paredzot ziņojumu iesniegšanu tikai par aizdomīgiem darījumiem. Vienlaikus tiek paredzēts pienākums Likuma subjektiem iesniegt citu informāciju - informāciju par sliekšņa deklarācijām, kas tiks uzglabāta Finanšu izlūkošanas dienestā un izmantota, veicot stratēģisko analīzi, kā arī turpmāku dienesta rīcībā esošo darījumu apstrādi un analīzi gan operatīvai, gan stratēģiskai analīzei.  Plānotajām izmaiņām ir noteikts pārejas posms – 2019.gada 17.decembris, līdz kuram nepieciešams izstrādāt jaunus ministru kabineta noteikumus, kas aizstās Noteikumus Nr. 281, nosakot gadījumus un kārtību, kādā sniedzama informācija par sliekšņa deklarāciju, tās saturu, kā arī veidlapu. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Šobrīd spēkā esošie Noteikumi Nr. 281 tika izdoti, pamatojoties uz pirms Likuma grozījumiem ietverto deleģējumu, kas paredzēja izdot noteikumus, kuros apstiprināts neparasta darījuma pazīmju saraksts un kārtība, kādā sniedzami ziņojumi par neparastiem vai aizdomīgiem darījumiem, un apstiprina ziņojuma veidlapu.  Līdz ar Noteikumu projektu atbilstoši Likumā ietvertajam deleģējumam tiek noteikti gadījumi, kad iesniedzama sliekšņa deklarācija, tās iesniegšanas kārtību, saturu, kā arī sliekšņa deklarācijas veidlapu.  Vienlaikus ar mērķi padarīt skaidrāku regulējumu un skaidrākus Likuma subjektu pienākumus, kā arī ņemot vērā to, ka attiecībā uz sliekšņa deklarāciju un ziņojumu par aizdomīgiem darījumiem saturu un kārtību ir divi deleģējumi, tiek izstrādāti divi ministru kabineta noteikumu projekti:   1. Ministru kabineta noteikumi „Noteikumi par kārtību, kādā sniedzami ziņojumi par aizdomīgiem darījumiem”, 2. Ministru kabineta noteikumi „Noteikumi par sliekšņa deklarācijas iesniegšanas kārtību un saturu”.   Ievērojot minēto, Noteikumu projekts tiek attiecināts tikai uz sliekšņa deklarāciju iesniegšanu, savukārt attiecībā uz ziņojumu sniegšanu par aizdomīgiem darījumiem apstiprināšanai tiek virzīti atsevišķi Ministru kabineta noteikumi.  **Noteikumu projekta saturs**  Šobrīd spēkā esošajos Noteikumos Nr. 281 vairākas noteiktās pazīmes ir saistītas ar klienta izpētes un darījuma uzraudzības padziļinātas analīzes rezultātā konstatētām aizdomām[[2]](#footnote-2), kas norāda uz darījuma aizdomīgumu. Sliekšņa deklarācijas pamatbūtība ir sniegt ziņas par faktu, kā konstatēšanai nav nepieciešama papildus analīze ar mērķi nodrošināt Finanšu izlūkošanas dienestu ar informāciju, kas var būt būtiska, turpmākajā citu saistītu darījumu apstrādē un analīzē gan operatīvās, gan stratēģiskās analīzes līmenī.  Likuma subjektiem līdz ar **Noteikumu projekta 2.punktu** tiek noteikts pienākums reizi nedēļā iesniegt Finanšu izlūkošanas dienestam sliekšņa deklarāciju par katru iepriekšējā periodā veiktu darījumu starp Likuma subjektu un viņa klientu Noteikumu projekta 5.punktā noteiktajos gadījumos. Uzsverams, ka līdzšinējā kārtība noteica ziņojumus par neparastiem darījumiem Finanšu izlūkošanas dienestam sniegt nekavējoties. Noteikumu projekta 2.punkts nosaka, ka likuma subjekti reizi nedēļā sniedz sliekšņa deklarāciju Finanšu izlūkošanas dienestam par katru iepriekšējā periodā **veiktu** darījumu noteikumos noteiktajos gadījumos. Attiecīgi norādāms, ka pienākums iesniegt sliekšņa deklarāciju ir par veiktu darījumu, kā rezultātā, ja darījumi konkrētajā periodā nav veikti, sliekšņa deklarācija par darījumiem Finanšu izlūkošanas dienestam nav iesniedzama. Tāpat sliekšņa deklarācijas nav jāsniedz gadījumos, kad likuma subjekts savas darba specifikas dēļ Noteikumu 5.punktā minētos darījumus neveic, kā rezultātā neiestājas Noteikumu projekta 5.punktā minētie gadījumi.  Gadījumos, ja Likuma subjekts identificē klienta un trešās personas darījumu (kurā Likuma subjekts nav piedalījies), kas atbilst Noteikumu 5.punktā minētajiem nosacījumiem vai rodas aizdomas par iespējamu noziedzīgi iegūtu līdzekļu legalizāciju, terorisma vai proliferācijas finansēšanu, Likuma subjektam sliekšņa deklarācija nav jāsniedz, taču nepieciešams izvērtēt ziņojuma par aizdomīgu darījumu iesniegšanas nepieciešamību Finanšu izlūkošanas dienestam.  Vienlaikus ar **Noteikumu projekta 3.punktu** tiek precizēts, ka iepriekšējais periods, par kādu ir iesniedzama deklarācija ir laika posms no iepriekšējās sliekšņa deklarācijas iesniegšanas brīža.  Papildus norādāms, ka gadījumā, ja informācija, kas ir likuma subjekta rīcībā, atbilst gan Noteikumu projekta 5.punktā minētajiem nosacījumiem, gan liecina par darījuma aizdomīgumu, Likuma subjektam nezūd pienākums iesniegt Finanšu izlūkošanas dienestam arī ziņojumu par aizdomīgu darījumu.  Ja gadījums, kas iestājies atbilstoši Noteikumu projekta 5.punktam, attiecas uz līdzekļiem ārvalstu valūtās, tad **līdz ar Noteikumu projekta 4.punktu** ārvalstu valūtas kursu Likuma subjekts nosaka atbilstoši Eiropas Centrālās bankas publicētajam euro atsauces kursam darījuma veikšanas dienā. Ja darījumā tiek izmantota ārvalstu valūta, kurai Eiropas Centrālā banka nepublicē euro atsauces kursu, aprēķiniem izmanto pasaules finanšu tirgus atzīta finanšu informācijas sniedzēja periodiskajā izdevumā vai tā interneta resursā publicēto jaunāko valūtas tirgus kursu attiecībā pret *euro*.  **Gadījumi, kad iesniedzama sliekšņa deklarācija**  **Noteikumu projekta 5.punktā** ir noteikti gadījumi, kādos Likuma subjektam ir pienākums iesniegt sliekšņa deklarāciju.  Attiecībā uz visiem Likuma subjektiem ciktāl tie nodrošina pakalpojumus, kas saistīti ar skaidras naudas darījumiem, vai pārrobežu maksājumiem, ir noteikti divi gadījumi: klients veic skaidras naudas darījumu, kura apmērs ir ekvivalents 7 000 *euro*vai vairāk, kā arī klients nosūta vai saņem pārrobežu maksājumu, kura apmērs ir ekvivalents 500 000 *euro* vai vairāk.  Skaidras naudas ekvivalents 7 000 *euro* vai vairāk tiek sasaistīts ar normatīvo regulējumu likumā „Par nodokļiem un nodevām”, kurā ietverts aizliegums veikt skaidrā naudā darījumu, kura summa pārsniedz 7 200 *euro*. Ziņošanas pienākums attiecas uz to Likuma subjektu, kurš veic skaidras naudas darījumu (tostarp ietverot atlīdzības veikšanu Likuma subjektam). Vienlaikus norādāms, ka minētais nosacījums tostarp ir attiecināms uz naudas apmēru gadījumos, kuros klients veic skaidras naudas izmaksu vai iemaksu dienas laikā no vai uz vienu un to pašu bankomātu (ATM).  Pārrobežu maksājums, kura apmērs ir ekvivalents 500 000 *euro* vai vairāk tiek pārņemts no esošo Noteikumu Nr. 281 redakcijas, izslēdzot sasaisti ar ārvalstu valūtu.  Papildus, ņemot vērā, tostarp, Finanšu izlūkošanas dienesta publicētajā kopsavilkuma ziņojuma Sektoru noziedzīgi iegūtu līdzekļu legalizācijas un terorisma finansēšanas risku novērtējums (2017.-2018.)[[3]](#footnote-3) pausto, tiek noteikti izņēmumi attiecībā uz noteiktiem Likuma subjektiem.   1. Apdrošināšanas komersanti un starpnieki, ciktāl tie veic vai sniedz dzīvības apdrošināšanas vai citus ar līdzekļu uzkrāšanu saistītus apdrošināšanas pakalpojumus – izmaksātās apdrošināšanas atlīdzības vai atpirkumu summa ir ekvivalenta 100 000 *euro* vai vairāk. 2. Privātie pensiju fondi - izmaksātās papildpensijas kapitāla summa ir ekvivalenta 100 000 *euro* vai vairāk.   Attiecībā uz privātajiem pensiju fondiem norādāms, ka noziedzīgi iegūtu līdzekļu legalizācijas riska līmenis var būt paaugstināts, pieņemot liela apjoma iemaksas, īpaši no ārvalstu klientiem, salīdzinoši nelielā termiņā no noteiktā vecuma sliekšņa, neveicot atbilstošus klienta izpētes pasākumus līdzekļu izcelsmes un klienta darbības izzināšanai. Savukārt dzīvības apdrošināšanas pakalpojumu sniedzēju veiktajos darījumos noziedzīgi iegūtu līdzekļu legalizācijas riska līmenis var palielināties, apkalpojot ārvalstu klientus un pieņemot starptautiskus maksājumus par dzīvības apdrošināšanu parakstīto bruto prēmiju apmaksai. Tāpat pastāv risks, ka apdrošināšanas polises turētājs nav faktiskais patiesais labuma guvējs, līdz ar to, nepiemērojot atbilstošus klienta izpētes pasākumus, iestāde var tikt iesaistīta noziedzīgi iegūtu līdzekļu legalizācijas vai korupcijas gadījumu slēpšanas shēmās[[4]](#footnote-4).   1. Kapitālsabiedrības un kredītiestādes, kas nodarbojas ar ārvalstu valūtas skaidrās naudas pirkšanu un pārdošanu – darījums, kurā klients pērk vai pārdod ārvalstu valūtu skaidrā naudā, kuras apmērs ir ekvivalents 5 000 *euro* vai vairāk.   Salīdzinājumā ar citiem Likuma subjektiem, šādu darījumu apmērs ir ievērojami zemāks, kā rezultātā tiek noteikts zemāks slieksnis skaidras naudas apmēram, tostarp, ņemot vērā sniegtā pakalpojuma specifiku.   1. Izložu un azartspēļu organizētāji - darījums, kura apmērs ir ekvivalents 2 000 *euro* vai vairāk un kurā klientam izmaksā laimestu vai veic norēķinus ar klientu, kā arī ja klients pērk, pārdod vai maina spēles dalības līdzekļus vai šajā nolūkā maina valūtu, papildina interaktīvo azartspēļu un interaktīvo izložu kontu vai no tā izņem līdzekļus apmērā, kas ir ekvivalents 2 000 *euro* vai vairāk.   Izložu un azartspēļu organizatoru piedāvātie pakalpojumi mūsdienās sāk līdzināties finanšu institūciju sniegtajiem pakalpojumiem, attiecīgi šie Likuma subjekti kļūst pievilcīgāki noziedzniekiem noziedzīgi iegūtu līdzekļu legalizācijas, terorisma, vai proliferācijas finansēšanas mērķiem. Daļa izložu un azartspēļu organizatori sniedz pakalpojumus 24 stundas diennaktī un ar intensīvu darījumu skaitu, ātrumu un apjomu, no kuriem lielākā daļa ir skaidras naudas darījumi - tie ir aizvien pievilcīgāks mērķis personām ar noziedzīgi iegūtu līdzekļu legalizācijas un terorisma vai proliferācijas finansēšanas mērķiem. Izložu un azartspēļu organizatori var tikt izmantoti, lai nepamanīti samainītu skaidras naudas līdzekļus (piem. maza nomināla pret liela nomināla naudas zīmēm). Attiecīgo Likuma subjektu piedāvātie pakalpojumu var tikt izmantoti kā aizsegs noziedzīgi iegūtu līdzekļu legalizācijas un terorisma vai proliferācijas finansēšanas darbībām, personas var izmantot produktus un pakalpojumus noziedzīgi iegūtu līdzekļu uzglabāšanai un kustībai, kā arī dažviet pastāv iespējamība pakalpojumus saņemt neklātienē. Tāpat pastāv iespējamība, ka nepilnīgi tiek identificētas politiski nozīmīgas personas, tādējādi radot risku, ka, izmantojot izložu un azartspēļu organizatoru sniegtos pakalpojumus, var tikt legalizēti korupcijas ceļā iegūti līdzekļi. Būtiski norādīt, ka izložu un azartspēļu pakalpojumi var tikt sniegti internetā, proti, neklātienē[[5]](#footnote-5).   1. Personas, kas darbojas mākslas un antikvāro priekšmetu apritē – darījuma apmērs ir ekvivalents 50 000 *euro* vai vairāk.   Lai arī šādi darījumi tiek uzraudzīti un pārvaldīti Likumā noteiktajā kārtībā, tomēr pastāv risks, ka darījumu veikšanā tiek veiktas noziedzīgi iegūtu līdzekļu legalizācijas un terorisma finansēšanas darbības. Īpaši augsts risks pastāv darījumos, kas tiek veikti skaidrā naudā, tādejādi legalizējot noziedzīgi iegūtus līdzekļus, kā arī, ja darījuma vērtība neatbilst vidējai tirgus cenai (pastāv risks, ka īpašumam pakāpeniski tiek palielināta vērtība un gan sākotnējais, gan gala īpašnieks ir savstarpēji saistīti), vai klients vai tā patiesā labuma guvējs ir saistīts ar paaugstināta riska jurisdikciju vai ir nevalstiskā organizācija. Pastāv iespēja, ka darījumi ar mākslas un antikvāriem priekšmetiem notiek ar mērķi gūt finansējumu teroristiskām aktivitātēm vai proliferācijai. Mākslas un antikvāro priekšmetu aprite saistīta ar valstīm ar augstāku draudu līmeni, pasaulē aktuālām konfliktzonām, piemēram, Sīrija, Irāka, Afganistāna, arī Krimas apgabals, u.c.. Senlietu tirdzniecība noris interneta tirdzniecības vietnēs (t.sk., nelegālās)[[6]](#footnote-6).  Līdz ar **Noteikumu projekta 6.-7.punktu** tiek noteikts, ka sliekšņa deklarācijas ir iesniedzamas elektroniski, aizpildot veidlapu tiešsaistes formā. Finanšu izlūkošanas dienests XML shēmas struktūru jeb XML Schema Definition (turpmāk - XSD) shēmu uzturēs savā tīmekļvietnē, darot to publiski pieejamu Likuma subjektiem un to uzraudzības un kontroles institūcijām.  Noteikumu projekta pielikumā pievienotā veidlapa ievērojami samazina  Likuma subjekta sliekšņa deklarācijā iekļaujamās informācijas apjomu, salīdzinot ar ziņojuma iesniegšanu par neparastu darījumu. Tiek paredzēts, ka sliekšņa deklarācijas veidlapa aizpildāma tikai par darījuma dalībniekiem, papildus personai, kura ir sliekšņa deklarācijas iesniedzēja - Likuma subjekta - klients, iekļaujot informāciju par personas saistību ar politiski nozīmīgu personu un patiesā labuma guvēju.  Visas sliekšņa deklarācijas kā atsevišķus ziņojumus būs iespējams iesniegt vienā XML failā.  Sliekšņa deklarācijas veidlapa nosaka maksimālo deklarācijā iekļaujamo informāciju, kas tiks pielāgota Likuma subjektam atkarībā no tā saimnieciskās vai profesionālās darbības veida. Attiecīgi norādāms, ka Likuma subjektiem nebūs obligāti jāaizpilda visi Noteikumu projekta pielikumā šobrīd ietvertie lauki, tādējādi nodrošinot iespēju iesniegt sliekšņa deklarāciju arī tad, ja ņemot vērā Likuma subjekta darbības specifiku, attiecīgā informācija Likuma subjektiem nav zināma (piemēram attiecībā uz nefinanšu sektora lauks „Darījuma dalībnieka konta informācija” u.c. nebūs obligāti aizpildāmi). Veidlapa ir vispārīga un pielāgošana (validācija) noteiktām Likuma subjektu grupām tiks veikta, publicējot veidlapu Finanšu izlūkošanas dienesta elektroniskajā vietnē, kā arī sliekšņa deklarāciju sniegšanas procesā.  Ievērojot to, ka Likuma pārejas noteikumu 39. punkts paredz, ka kārtība par sliekšņa deklarāciju iesniegšanu stāsies spēkā 2019.gada 17.decembrī, līdz ar **Noteikumu projekta 8.punktu** tiek noteikts, ka Noteikumi par sliekšņa deklarācijas iesniegšanas kārtību un saturu stājas spēkā 2019. gada 17. decembrī. |
| 3. | Projekta izstrādē iesaistītās institūcijas un publiskas personas kapitālsabiedrības | Finanšu ministrija, Finanšu izlūkošanas dienests. |
| 4. | Cita informācija | Nav. |

|  |  |  |
| --- | --- | --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Likuma subjekti - kredītiestādes, finanšu iestādes, ārpakalpojuma grāmatveži, zvērināti revidenti, zvērinātu revidentu komercsabiedrības un nodokļu konsultanti, kā arī jebkura cita persona, kas apņemas sniegt palīdzību nodokļu jautājumos vai rīkojas kā starpnieks šādas palīdzības sniegšanā, zvērināti notāri, zvērināti advokāti, citi neatkarīgi juridisko pakalpojumu sniedzēji, juridiska veidojuma vai juridiskās personas dibināšanas un darbības nodrošināšanas pakalpojumu sniedzēji, personas, kas darbojas kā aģenti vai starpnieki darījumos ar nekustamo īpašumu, izložu un azartspēļu organizētāji, personas, kas sniedz inkasācijas pakalpojumus, juridiskās vai fiziskās personas, kas nodarbojas ar transportlīdzekļu, kultūras pieminekļu, dārgmetālu, dārgakmeņu, to izstrādājumu vai cita veida preču tirdzniecību, kā arī ar starpniecību minētajos darījumos, parāda atgūšanas pakalpojuma sniedzēji, virtuālās valūtas pakalpojuma sniedzēji, personas, kas darbojas mākslas un antikvāro priekšmetu apritē.  Likuma subjektu klienti, kas plāno veikt vai veic darījumus, iesaistot Likuma subjektu.  Uzraudzības un kontroles institūcijas, kā arī tiesībaizsardzības iestādes. |
| 2. | Tiesiskā regulējuma ietekme uz tautsaimniecību un administratīvo slogu | Valsts mērogā tiks pastiprināta cīņa ar noziedzīgi iegūtu līdzekļu legalizāciju, terorisma vai proliferācijas finansēšanu, tādējādi stiprinot cīņu pret Latvijas finanšu sistēmas izmantošanu noziedzīgiem mērķiem.  Likuma subjekti sliekšņa deklarācijas sniegs, izmantojot IT risinājumus, tādējādi nepalielinot administratīvo slogu uz tautsaimniecību. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |  |  |
| --- | --- | --- |
| **IV. Tiesību akta projekta ietekme uz spēkā esošo tiesību normu sistēmu** | | |
| 1. | Saistītie tiesību aktu projekti | Vienlaikus ar Noteikumu projektu Ministru kabinetā tiek virzīti apstiprināšanai Ministru kabineta noteikumi „ Noteikumi par kārtību, kādā sniedzami ziņojumi par aizdomīgiem darījumiem”.  Ievērojot minēto, kā arī pamatojoties uz Likuma Pārejas noteikumu 39.punktu, gan Ministru kabineta noteikumiem „Noteikumi par kārtību, kādā sniedzami ziņojumi par aizdomīgiem darījumiem”, gan Ministru kabineta noteikumiem „Noteikumi par sliekšņa deklarācijas iesniegšanas kārtību un saturu” tiek noteikts spēkā stāšanās termiņš 2019.gada 17.decembris. |
| 2. | Atbildīgā institūcija | Finanšu ministrija |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Projekts šo jomu neskar |

|  |  |  |
| --- | --- | --- |
| **VI. Sabiedrības līdzdalība un komunikācijas aktivitātes** | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Noteikumu projekta izstrāde notika, konsultējoties ar Finanšu nozares asociāciju.  Nosūtīts saskaņošanai Tieslietu ministrijai, Ārlietu ministrijai, Iekšlietu ministrijai, Ekonomikas ministrijai, Kultūras ministrijai, Ģenerālprokuratūrai, Finanšu un kapitāla tirgus komisijai, Latvijas Zvērinātu advokātu padomei, Latvijas Zvērinātu notāru padomei, Latvijas Zvērinātu revidentu asociācijai, Latvijas Bankai, Izložu un azartspēļu uzraudzības inspekcijai, Nacionālā kultūras mantojuma pārvaldei, Patērētāju tiesību aizsardzības centram, Latvijas Finanšu nozares asociācijai, Latvijas Maksājumu pakalpojumu un elektroniskās naudas iestāžu asociācijai, Latvijas Alternatīvo finanšu pakalpojumu asociācijai, Latvijas Darba devēju konfederācijai, Latvijas Apdrošinātāju asociācijai, Latvijas Tirdzniecības un rūpniecības kamerai, Latvijas Privātā un Riska kapitāla asociācijai, Latvijas Līzinga devēju asociācijai, Biedrībai “Latvijas Spēļu biznesa asociācija”, Latvijas Republikas Grāmatvežu asociācijai, Latvijas Apdrošināšanas brokeru asociācijai, Latvijas Kooperatīvo krājaizdevu sabiedrību savienībai.  Noteikumu projekts neskar privātpersonas tiešā veidā – tas attiecas uz šīs anotācijas II sadaļa minētajiem Likuma subjektiem. Vienlaikus norādām, ka Likuma subjektiem jau līdz šo Noteikumu spēkā stāšanās brīdim bija jāiesniedz Finanšu izlūkošanas dienestam ziņojumi par neparastiem darījumiem. Līdz ar noteikumu projektu, Likuma subjektiem tiek atvieglota līdz šim spēkā esošā ziņošanas kārtība, samazinot gadījumu skaitu, kad iesniedzama sliekšņa deklarācija kā arī nosakot regularitāti šādu ziņojumu iesniegšanai.  Ievērojot iepriekš minēto sabiedrības līdzdalība nav neieciešama. |
| 2. | Sabiedrības līdzdalība projekta izstrādē | Projekts šo jomu neskar. |
| 3. | Sabiedrības līdzdalības rezultāti | Projekts šo jomu neskar. |
| 4. | Cita informācija | Nav. |

|  |  |  |
| --- | --- | --- |
| **VII. Tiesību akta projekta izpildes nodrošināšana un tās ietekme uz institūcijām** | | |
| 1. | Projekta izpildē iesaistītās institūcijas | Finanšu izlūkošanas dienests, Finanšu nozares asociācija. |
| 2. | Projekta izpildes ietekme uz pārvaldes funkcijām un institucionālo struktūru. Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Nav plānota jaunu institūciju izveide, esošu institūciju likvidācija vai reorganizācija, kā arī paplašināt vai sašaurināt iesaistīto institūciju funkcijas un uzdevumus.  Projekts tiks realizēts esošo cilvēkresursu ietvaros. |

|  |  |  |
| --- | --- | --- |
| 3. | Cita informācija | Saskaņā ar Oficiālo publikāciju un tiesiskās informācijas likuma 2. panta pirmo daļu un 3. panta pirmo daļu tiesību aktus publicē oficiālajā izdevumā „Latvijas Vēstnesis”, tos publicējot elektroniski tīmekļa vietnē www.vestnesis.lv. |

Finanšu ministrs J.Reirs

Buse, 67095535

Dina.Buse@fm.gov.lv

Vītola, 67969496

Dace.Vitola@kd.gov.lv

1. Noziedzīgi iegūtu līdzekļu legalizācijas un terorisma un proliferācijas finansēšanas novēršanas likuma pārejas noteikumu 39.punkts nosaka, ka regulējums attiecībā uz sliekšņa deklarāciju stājas spēkā 2019.gada 17.decembrī. [↑](#footnote-ref-1)
2. Piemēram:

   5.1.1. darījums, kurā piedalās klients, kas tiek turēts aizdomās par iesaistīšanos teroristiskās darbībās vai masveida iznīcināšanas ieroču izgatavošanā, glabāšanā, pārvietošanā, lietošanā vai izplatīšanā un par kuru informācija ir iekļauta Kontroles dienesta uzturētajā tīmekļvietnē http://sankcijas.kd.gov.lv;

   5.1.2. klients vai klienta patiesais labuma guvējs un tā veiktais darījums (tai skaitā līdzekļi, kas vēl nav iesaistīti darījumā vai tā mēģinājumā), par kuru klienta izpētes ietvaros konstatēta publiski pieejama negatīva rakstura informācija, kas liecina par tā iespējamu saistību ar noziedzīgi iegūtiem līdzekļiem vai to legalizēšanu vai ar terorismu vai tā finansēšanu; [↑](#footnote-ref-2)
3. Pieejams Finanšu izlūkošanas dienesta elektroniskajā vietnē: http://www.kd.gov.lv/images/Downloads/useful/FINAL\_kopsav\_sektoralie\_risku\_nov\_2019.pdf [↑](#footnote-ref-3)
4. Pieejams Finanšu izlūkošanas dienesta elektroniskajā vietnē: http://www.kd.gov.lv/images/Downloads/useful/FINAL\_kopsav\_sektoralie\_risku\_nov\_2019.pdf [↑](#footnote-ref-4)
5. Pieejams Finanšu izlūkošanas dienesta elektroniskajā vietnē: http://www.kd.gov.lv/images/Downloads/useful/FINAL\_kopsav\_sektoralie\_risku\_nov\_2019.pdf [↑](#footnote-ref-5)
6. Pieejams Finanšu izlūkošanas dienesta elektroniskajā vietnē: http://www.kd.gov.lv/images/Downloads/useful/FINAL\_kopsav\_sektoralie\_risku\_nov\_2019.pdf [↑](#footnote-ref-6)